ন্যান্সি পেলোসির বিরুদ্ধে লড়বেন বাঙালি

ওয়েব ডেস্ক: ন্যান্সি পেলোসির (Nancy Pelosi) বিরুদ্ধে কংগ্রেসের আসনে লড়তে চলেছেন এক ভারতীয় বংশোদ্ভূত। সৈকত চক্রবর্তী, যিনি মার্কিন মুলুকে জন্মগ্রহণ করলেও তাঁর শিকড় ভারতের মাটিতেই। ৩৯ বছরের এই সমাজকর্মী ও রাজনৈতিক পরামর্শদাতা বর্তমান ডেমোক্র্যাট নেতৃত্বের প্রতি ক্ষোভ উগরে দিয়েছেন। তাঁর মতে, বর্তমান রাজনৈতিক পরিস্থিতির সঙ্গে মানিয়ে নিতে ব্যর্থ ডেমোক্র্যাট নেতারা। এই অবস্থায় ৮৪ বছর বয়সি পেলোসির বিরুদ্ধে কংগ্রেস সদস্য হওয়ার জন্য প্রতিদ্বন্দ্বিতায় নামছেন তিনি। প্রসঙ্গত, ২০২৬ সালের নভেম্বরে অনুষ্ঠিত হবে ওই আসনের ভোট, যেখানে পেলোসির মেয়াদ শেষ হবে ২০২৭ সালের জানুয়ারিতে।

সৈকত এক্স হ্যান্ডেলে ঘোষণা করেছেন, ‘‘আমি সান ফ্রান্সিসকোর কংগ্রেস আসনের প্রতিনিধিত্বের জন্য ন্যান্সি পেলোসির বিরুদ্ধে লড়ব।’’ তিনি বিস্ময় প্রকাশ করেছেন যে পেলোসি ২১তম মেয়াদের জন্য লড়াইয়ে নামছেন। তাঁর বক্তব্য, ‘‘ন্যান্সি যখন প্রথমবার কংগ্রেসে নির্বাচিত হয়েছিলেন, তখন একার উপার্জনে আমেরিকায় একটি বাড়ি কেনা সম্ভব ছিল। সেই সময় রিপাবলিকানদের জলবায়ু পরিবর্তন নিয়ে সন্দেহ ছিল না, আর ভোটের ফলকে সম্মান জানানো হত।’’ এই মন্তব্যের মাধ্যমে শুধু পেলোসিকে নয়, ট্রাম্প শিবিরকেও কটাক্ষ করেছেন সৈকত।

আরও পড়ুন: পুতিনকে ‘ইডিয়ট’ বলে কটাক্ষ করতেই রহস্য মৃত্যু রুশ গায়কের

সৈকত চক্রবর্তী টেক্সাসের বাসিন্দা, একজন রাজনৈতিক পরামর্শদাতা ও সফটওয়্যার ইঞ্জিনিয়ার। হার্ভার্ড বিশ্ববিদ্যালয়ের প্রাক্তনী এই বঙ্গসন্তান ওয়াল স্ট্রিট ও সিলিকন ভ্যালির একাধিক প্রতিষ্ঠানে কাজ করেছেন। কিন্তু রাজনীতির প্রতি তাঁর টান ২০১৬ সালে প্রবল হয়ে ওঠে, যখন তিনি বার্নি স্যান্ডার্সের প্রচারে সক্রিয় ভূমিকা নেন। সেই সময় থেকেই তিনি ডেমোক্র্যাট পার্টির বামপন্থী অংশের সঙ্গে জড়িয়ে পড়েন এবং রাজনৈতিক কার্যক্রমে সক্রিয়ভাবে অংশগ্রহণ করতে শুরু করেন।

এখানেই শেষ নয়, মার্কিন কংগ্রেসের প্রগতিশীল সদস্য আলেকজান্দ্রিয়া ওকাসিয়ো কোর্টেজের হয়ে প্রচারও করেছেন তিনি। শুধু তাই নয়, তাঁর ‘চিফ অফ স্টাফ’ হিসেবেও কাজ করেছেন সৈকত চক্রবর্তী। এই পদে থেকে তিনি কংগ্রেসের ভেতরের রাজনৈতিক চালচিত্র গভীরভাবে বুঝতে সক্ষম হন। তাঁর রাজনৈতিক কেরিয়ারের শুরু হয়েছিল একজন কর্মী হিসেবে, কিন্তু বর্তমানে তিনি নিজেই এক শক্তিশালী কণ্ঠ হয়ে উঠেছেন।

সৈকতের প্রার্থিতা মার্কিন রাজনীতিতে এক নতুন সমীকরণ তৈরি করতে পারে বলে মনে করছেন বিশ্লেষকরা। একদিকে প্রবীণ ও অভিজ্ঞ পেলোসি, অন্যদিকে তুলনামূলক তরুণ সৈকত—এই লড়াই কতটা উত্তেজক হবে, তা নিয়ে ইতিমধ্যেই আলোচনা শুরু হয়েছে। তবে সৈকতের বক্তব্য থেকে স্পষ্ট, তিনি পেলোসি সহ পুরো ডেমোক্র্যাট নেতৃত্বকেই চ্যালেঞ্জ জানাতে চান। তাঁর প্রার্থিতা শুধুমাত্র এক ব্যক্তির বিরুদ্ধে নয়, বরং গোটা রাজনৈতিক ব্যবস্থার পরিবর্তনের ডাক দিচ্ছে বলে মত অনেকের।

দেখুন আরও খবর:

Donald Trump, Joe Biden